A Marco Rossi szövetségi kapitány vezette férfi A-válogatott szeptember 8-án Finnországban kezdi meg szereplését az UEFA új sorozatában, a Nemzetek Ligájában. A finnek elleni találkozót Tamperében, magyar idő szerint 18.00 órakor rendezik meg. A vendégszektorokba szóló belépőjegyekre átváltható utalványok értékesítése augusztus 8-án kezdődik meg.

A hivatalos belépőjegyre átváltható - névre szóló - utalványokat augusztus 8-án, 10.00 órától lehet megvásárolni interneten a meccsjegy.mlsz.hu oldalon, valamint országszerte a Ticket Express több mint 350 partnerirodájában. Az utalványok szurkolói kártya nélkül is megvásárolhatók, beváltásukra a mérkőzés helyszínén, a tamperei Ratina Stadion (Ratinan rantatie 1, 33100 Tampere) vendégpénztárában nyílik lehetőség a mérkőzés napján 12.00 órától a mérkőzés kezdetéig, személyazonosság igazolását követően. A mérkőzésjegyek egységesen 8000 forintba kerülnek.

A magyar válogatott három nappal később ismét pályára lép, de a szeptember 11-i, Görögország elleni hazai mérkőzését az UEFA büntetése miatt zárt kapuk mögött kell megrendezni.